《满江红 其十 青墩夏咏，和陈其年江村韵》
清代·董元恺

铁笛凄清，三弄后、高云欲裂。还消受、篆烟几缕，匡床八尺。

浴罢芙蕖花底湿，妆残茉莉香中觅。对团圞、素月坐长风，松间石。

纨扇扑，萤飞急。金井断，虫吟逼。叹中年以后，伤神何益。

夜永试寻河朔饮，数奇莫去蓝田射。玉绳低、急雨响琮琤，冰弦砉。

作者简介：清江苏长洲人，字舜民。顺治十七年举人。后遭诖误，际遇坎坷，故其词激昂哀怨。有《苍梧词》。